钦定古今图书集成/理学汇编/学行典/第261卷 > 范乔
## 钦定古今图书集成/理学汇编/学行典/第261卷 > 范乔

按《晋书范粲传》：“粲子乔，字伯孙，好学不倦。粲阳狂不
言，乔与二弟并弃学业，绝人事，侍疾家庭，至粲，没足
不出邑里。元康中，诏求廉让冲退履道寒素者，不计
资以参选叙。尚书郎王琨荐乔曰：‘乔禀德真粹，立操
高絜，儒学精深，含章内奥。安贫乐道，栖志穷巷，簟瓢
咏业，长而弥坚，诚当今之寒素，著厉俗之清彦’。”时张
华领司徒，天下所举凡十七人，于乔特发优论。又吏
部郎郄隆思求海内幽遁之士，乔供养衡门，至于白
首。于是除乐安令，辞疾不拜。乔凡一举孝廉，八荐公
府，再举清白异行，又举寒素，一无所就。元康八年卒。